Latvijos dailės akademija

Latvijos dailės akademija () – aukštoji dailės mokykla Rygoje, Kalpaka bulvāris 13.

 Struktūra 
 Vaizduojamojo meno fakultetas: tapyba, grafika, tekstilė;
 Vaizduojamojo plastinio meno fakultetas: skulptūra, keramika, stiklas, mada;
 Dizaino fakultetas: funkcinis dizainas, metalo dizainas, interjeras;
 Audiovizualinio meno fakultetas: vizualinė komunikacija, scenografija;
 Dailės istorijos ir kultūros teorijos fakultetas: vaizduojamojo meno istorija ir teorija, restauracija.

Baigusieji gauna laipsnius:
 humanitarinių mokslų meno bakalauras
 humanitarinių mokslų meno magistras
 meno daktaras

 Istorija 
Įsteigta 1921 m. V. Purvičio iniciatyva Aukštųjų dailės dirbtuvių, veikusių nuo 1919 m., pagrindu. Mintį Rygoje įkurti meno aukštąją mokyklą Vilhelmas Purvitis puoselėjo dar prieš Pirmąjį pasaulinį karą, nuo 1909 m. vadovavęs Rygos meno mokyklai. 1915 m. vasarą evakuojantis mokykla buvo išvežta į Peterburgą ir faktiškai nustojo egzistavusi. Oficialus nutarimas steigti Latvijos dailės akademiją išleistas 1919 m. rugpjūčio 20 d. Tik sutvirtėjus nepriklausomai Latvijos Respublikai, atsirado galimybė įkurti dailės akademiją. Akademijos atidarymas vėlesniam laikui buvo atidėliojamas dėl patalpų trūkumo. Studijos prasidėjo tik po dvejų metų, akademijos oficialus atidarymas 1921 m. spalio 12 d. dėl lėšų trūkumo įvyko be iškilmingos ceremonijos. Iki pat 1940 m. aukštoji mokykla buvo įsikūrusi Geležinkelio valdybos pastate netoli Rygos centrinės stoties.

Latvijos dailės akademija turėjo Peizažinės tapybos (vadovas V. Purvitis, 1921–1944 m.), Figūrinės tapybos (vadovai J. R. Tilbergas, 1921–1932 m., Gedertas Eliasas, 1932–1944 m.), Dekoratyvinės tapybos (vadovas Janis Kuga, 1921–1944 m.), Grafikos (vadovai Richardas Zarinis, 1921–1938 m., Karlis Krauzė, 1938–1940 m.), Skulptūros (vadovai Konstantinas Rončevskis, 1921–1935 m., Karlis Zalė, 1936–1940 m.) ir Keramikos (vadovas Rudolfas Pelšė, 1924–1941 m.) meno studijas.

1944–1991 m. Latvijos TSR valstybinė dailės akademija, 1973–1988 m. Latvijos TSR valstybinė Zalkalnio dailės akademija. Iki 1991 m. buvo vienintelė akademijos rango dailės mokykla Baltijos šalyse. Iš viso tarpukario metais Latvijos dailės akademiją iš priimtų 860 studentų baigė 219, bet ne visi jie tapo žymiais menininkais.

 Rektoriai 
 Vilhelmas Purvitis – 1921–1934 m.
 Janis Kuga – 1934–1940 m., 1941–1944 m.
 Otas Skulmė – 1940–1941 m., 1944–1961 m.
 Leo Svempas – 1961–1974 m.
 Janis Andris Uosis – nuo 1997 m.

 Dėstytojai 
Akademijoje dėstė: Karlis Miesniekas, Valdis Albergas, Romis Bemas, Borisas Berzinis, Nikolajus Breikšas, Karlis Brencenas, Inta Celminia, Burkardas Dzenis, Ludolfas Libertas, Janis Liepinis, Emilis Melderis, Konradas Ubanas, Valdemaras Tonė, Teodoras Zalkalnis, Karlis Zemdega

 Studentai 
Akademijoje studijavo: Valdis Albergas, Robertas Antinis, Ilzė Avuotinia, Georgas Barkanas, Biruta Baumanė, Borisas Berzinis, Ilmaras Blumbergas, Nikolajus Breikšas, Aleksandra Briedė, Ruta Bogustova, Inta Celminia, Lėja Davidova-Medenė, Arta Dumpė, Girtas Muižniekas, Agenesė Bulė.

 Literatūra 
 Jānis Krastiņš, Ivars Strautmanis. Lielais Rīgas arhitektūras ceļvedis. – Rīga: Puse, 2002.
 L. Bremša, A. Brasliņa, D. Bruģis, S. Pelše, I. Pujāte. Latvijas mākslas vēsture. – Rīga: Pētergailis, 2004.

 Šaltiniai 

Dailes
Kategorija:Švietimas Rygoje